חוק העונשין (תיקון מס' 119), התשע"ה-2015
הצעת חוק ממשלתית, הכנסת ה-20
פורסם: ספר החוקים, חוברת 2496, עמ' 200, 2015-07-29T00:00:00+03:00
התיקון לחוק מתייחס לשני נושאים, האחד יידויי אבנים לעבר שוטרים וכלי רכב משטרתיים. בעניין זה נקבעה עבירה חדשה המתייחסת באופן ספציפי ליידוי אבנים, ונקבע לה עונש של חמש שנות מאסר.
הנושא השני מתייחס לניסוח מחדש של עבירת ירי או יידוי אבן או חפץ אחר לעבר כלי רכב בנתיב תחבורה. הוחלט למחוק את פסקה (3) בסעיף 332 בחוק העונשין, התשל"ז–1977, ובמקומו לקבוע סעיף חדש ובו שתי עבירות בדרגות חומרה שונות. 
העבירה ראשונה קובעת איסור על ירי או זריקה של אבן או חפץ אחר לעבר כלי תחבורה בנסיעה, באופן שיש בו כדי לסכן את בטיחותו של נוסע או של מי שנמצא בקרבת כלי התחבורה, או שיש בו כדי לפגוע בכלי תחבורה בנסיבות שיש בהן כדי לעורר פחד או בהלה. עבירה זו חלה גם כאשר אין במעשה כדי לסכן אדם אלא רק כדי לפגוע בכלי התחבורה וכן לא נדרש להוכיח כוונה לפגוע, העונש המרבי הקבוע לעבירה זו הוא 10 שנות מאסר. 
העבירה השנייה חלה כאשר בירי או בזריקה של אבן או חפץ אחר יש כדי לסכן נוסע או אדם אחר שבקרבת נתיב התחבורה ואשר הייתה מטרה לפגוע בו. עבירה זו במדרג חמור יותר, והעונש הקבוע לה הוא 20 שנות מאסר, כפי שהיה קבוע בסעיף 332(3) האמור.
יובהר כי העבירות חלות גם על ירי או יידויי של חפצים אחרים ובכלל זה; ירי מנשק, ירי של זיקוקים, יידויי בקבוקי תבערה ועוד.
בנוסף לכך, נקבע כי העבירה החדשה תוסף לרשימת העבירות בהן מוסמך לדון דן יחיד, שכן גם היום נושא זה נדון בדן יחיד.